Flemming Hansen (KF), 2000-11-09:
Nej, det er rigtigt, hvad hr. Frode Sørensen siger: Der er ikke så mange overraskelser.
Vi støtter naturligvis det forslag, vi selv har været med til at fremsætte, og vi gør det, fordi vi synes, at der er sket et meget betydeligt skred i den rigtige retning i de senere år omkring selvstændighedskulturen i Danmark.
Jeg så for nylig en undersøgelse, der viser, at langt, langt de fleste mennesker i virkeligheden har en drøm om at få lov at blive selvstændige, og det er måske noget af det allerbedste, man kan sige om den menneskelige race, at det er noget, der ligger i os alle, at man gerne vil være selvstændig.
Så synes vi fra borgerlig side - Venstre og De Konservative i hvert fald - at det er meget væsentligt, at man gør det lettest muligt for mennesker at skabe den selvstændighed, de gerne vil have.
Man kan godt sige, at det jo er noget, som måske har ligget altid, men det har været meget tydeligt de sidste 4-5 år, og det er IT-kulturen, der har været med til at skabe et holdningsskred i befolkningen omkring dette at være selvstændig.
For 10 år siden var det ikke særligt in at være selvstændig, det kan jeg tydeligt huske.
Men jeg har også oplevet nu, at man opfatter det som spændende at forsøge noget.
IT-kulturen, som jeg sagde, peger i den retning.
Det er,
fordi det ligger meget, meget dybt i mennesker, at de gerne vil være selvstændige.
Men desværre er det således, at regeringen ikke vil støtte det, og det vil Socialdemokratiet heller ikke, men det er jo stort set også samme sag.
Derfor skal jeg ikke kommentere skatteministerens indlæg.
Men hr. Frode Sørensens indlæg sagde stort set det samme, idet hr. Frode Sørensen ligesom skatteministeren siger, at det er en god lov, vi har, men hvor vi siger: Jamen den skal bare gøres bedre.
Der skete en forandring i 1999 til det bedre.
Hvem siger, at der ikke kan ske en forandring til det endnu bedre i år 2001?
Så er der to væsentlige indsigelser.
Jeg vil sige til hr. Frode Sørensen, at hvis det er det største problem, der er i det beslutningsforslag, vi har fremsat, så synes jeg da, vi skal handle om det.
Så kan vi da sætte det op til 55 år.
Det er jo lige imellem 45 år og 65 år.
Det ville masser af mennesker synes var en god idé.
Så må vi da kunne enes om det i stedet for bare at skyde det ned.
Med hensyn til efterbetalingen er den jo baseret på frygt for spekulation.
O.k., det kan godt være, det er reelt, og det skal det ikke være, det er ikke intentionen.
Men man lever altså i en verden, hvor der i menneskets karriereforløb fra man er 20 år til man er 65 år, kan ske mange ting, der gør, at man ikke er i den samme situation, som man var for 10 år siden, da man begyndte at lægge hen.
Man kan blive skilt, der kan ske dødsfald i familien, man kan få et jobtilbud, man ikke kan sige nej til.
Derfor synes jeg, man må have nogle smidigere regler end dem, man har i dag, og som ikke virker som straf.
Jeg er helt enig i, at det ikke skal have en spekulativ effekt.
Det er ikke meningen.
Men på den anden side skal man kunne komme ud af det på en måde, så der også er fornuft i galskaben.
For selv om man begynder at spare op som 25-årig,
er der jo ingen, der siger, at ens mål i livet er det samme, når man er 45 år.
Derfor må der altså være mulighed for at komme ud af en ting, en beslutning, man selv har truffet sammen med sin familie for 20 år siden, på en fair måde, og det er der ikke i dag, og det er det, der lægges op til i det forslag.
Lad os da se på, hvad vi kan blive enige om.
Socialdemokratiet er med i tre af punkterne her.
O.k., så lad os da tage de tre.
Så kan vi da forhandle igen om et par år.